title: Komisjoni rakendusmäärus (EL) 2016/962, 16. juuni 2016, millega sätestatakse rakenduslikud tehnilised standardid seoses ühtsete vormide, mudelite ja mõistetega pädevate asutuste ja kriisilahendusasutuste poolt teabe kindlakstegemiseks ja edastamiseks Euroopa Pangandusjärelevalvele kooskõlas Euroopa Parlamendi ja nõukogu direktiiviga 2014/59/EL (EMPs kohaldatav tekst)

text:
               17.6.2016

               ET

               Euroopa Liidu Teataja

               L 160/35

         KOMISJONI RAKENDUSMÄÄRUS (EL) 2016/962,
   16. juuni 2016,
   millega sätestatakse rakenduslikud tehnilised standardid seoses ühtsete vormide, mudelite ja mõistetega pädevate asutuste ja kriisilahendusasutuste poolt teabe kindlakstegemiseks ja edastamiseks Euroopa Pangandusjärelevalvele kooskõlas Euroopa Parlamendi ja nõukogu direktiiviga 2014/59/EL
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012, (1) eriti selle artikli 4 lõiget 11,
   ning arvestades järgmist:

               (1)

               Direktiivi 2014/59/EL artikli 4 lõikes 1 on sätestatud, et krediidiasutusele või investeerimisühingule võib kohaldada lihtsustatud kohustusi, kui pädevad asutused ja kriisilahendusasutused määravad samas lõikes osutatud kriteeriumide ja direktiivi artikli 4 lõike 5 kohaselt Euroopa Pangandusjärelevalve koostatud suuniste põhjal kindlaks, et asutuse maksejõuetus ning sellele järgnev lõpetamine ja likvideerimine tavalises maksejõuetusmenetluses avaldaks tõenäoliselt märkimisväärselt ebasoodsat mõju finantsturgudele, muudele krediidiasutustele ja investeerimisühingutele, rahastamistingimustele või majandusele laiemalt.

               (2)

               Arvestades direktiivi 2014/59/EL artikli 4 lõikeid 9 ja 10, tuleb liikmesriikidel kooskõlas artikli 4 lõikega 8 tagada, et pädevad asutused ja kriisilahendusasutused võivad loobuda kõnealuse direktiivi II jaotise I peatüki 2. ja 3. jaos sätestatud nõuete kohaldamisest keskasutusega seotud krediidiasutuste ja investeerimisühingute suhtes, kes on kooskõlas Euroopa Parlamendi ja nõukogu määruse (EL) nr 575/2013 artikliga 10 siseriiklikus õiguses sätestatud usaldatavusnõuete täitmisest täielikult või osaliselt vabastatud (2). Direktiivi 2014/59/EL artikli 4 lõike 8 kohaselt tuleb liikmesriikidel tagada ka see, et pädevad asutused ja kriisilahendusasutused loobuksid kõnealuse direktiivi II jaotise I peatüki 2. jaos sätestatud nõuete kohaldamisest krediidiasutuste ja investeerimisühingute suhtes, kes kuuluvad mõnda krediidiasutuste ja investeerimisühingute kaitseskeemi. Direktiivi 2014/59/EL artikli 4 lõikes 10 täpsustatakse eraldi, et krediidiasutused ja investeerimisühingud, kes kuuluvad nõukogu määruse (EL) nr 1024/2013 (3) artikli 6 lõike 4 kohaselt Euroopa Keskpanga otsese järelevalve alla või moodustavad selles osutatud kriteeriumide kohaselt olulise osa liikmesriigi finantssüsteemist, peavad koostama oma finantsseisundi taastamise kavad vastavalt direktiivi 2014/59/EL II jaotise I peatüki 2. jaole ja nende suhtes tuleb kohaldada individuaalseid kriisilahenduse kavasid vastavalt nimetatud peatüki 3. jaole.

               (3)

               Direktiivi 2014/59/EL artikli 4 lõike 7 kohaselt teatavad pädevad asutused ja kriisilahendusasutused Euroopa Pangandusjärelevalvele sellest, kuidas nad on kohaldanud nimetatud direktiivi artikli 4 lõikeid 1, 8, 9 ja 10 nende jurisdiktsiooni alla kuuluvate krediidiasutuste ja investeerimisühingute suhtes. Käesoleva määrusega nähakse ette vormid direktiivi 2014/59/EL artikli 4 lõigetega 1 ja 8 seotud teabe edastamiseks ning neid võib täita vajaduse korral krediidiasutuse või investeerimisühingu või nende kategooria põhiselt vastavalt pädevates asutustes ja kriisilahendusasutustes vastu võetud tavadele sarnaste tunnustega krediidiasutuste ja investeerimisühingute hindamisel, võttes arvesse kõnealuse direktiivi artikli 4 lõikes 1 esitatud kriteeriume.

               (4)

               Käesolev määrus põhineb rakenduslike standardite eelnõul, mille Euroopa Pangandusjärelevalve on komisjonile esitanud.

               (5)

               Euroopa Pangandusjärelevalve on korraldanud käesoleva määruse aluseks oleva rakenduslike tehniliste standardite eelnõu avalikud konsultatsioonid, analüüsinud võimalikke kaasnevaid kulusid ja tulusid ning palunud Euroopa Parlamendi ja nõukogu määruse (EL) nr 1093/2010 artikli 37 kohaselt asutatud pangandussektori sidusrühmade kogu arvamust (4),

         ON VASTU VÕTNUD KÄESOLEVA MÄÄRUSE:
   Artikkel 1
   Üldeeskirjad
   1.   Et teavitada Euroopa Pangandusjärelevalvet direktiivi 2014/59/EL artikli 4 lõigete 1, 8, 9 ja 10 kohaldamisest krediidiasutuste ja investeerimisühingute suhtes nende jurisdiktsioonis, edastavad pädevad asutused ja kriisilahendusasutused Euroopa Pangandusjärelevalvele teabe, mis on kindlaks määratud käesoleva määruse artiklites 2 ja 3.
   2.   Teabe edastamiseks kooskõlas lõikega 1 täidavad pädevad asutused ja kriisilahendusasutused I lisas toodud tarvilikud vormid ja esitavad vajaduse korral II lisas toodud valikulised näitajad.
   3.   Pädevad asutused ja kriisilahendusasutused võivad täita I lisas esitatud vorme ühiselt järgmisel viisil:

               a)

               pädevad asutused täidavad vormide vajalikud osad finantsseisundi taastamise kavandamise eesmärgil;

               b)

               kriisilahendusasutused täidavad vormide vajalikud osad kriisilahenduskõlblikkuse hindamise ja kriisilahenduse kavandamise eesmärgil.

         4.   Pädevad asutused ja kriisilahendusasutused võivad käesoleva määruse artiklites 2 ja 3 kindlaks määratud teabe edastamisel Euroopa Pangandusjärelevalvele kasutada krediidiasutuste või investeerimisühingute kategooriat, kui nad leiavad, et kaks või enam krediidiasutust või investeerimisühingut on sarnaste tunnustega nende kriteeriumide põhjal, mida on nimetatud direktiivi 2014/59/EL artikli 4 lõikes 1 lihtsustatud kohustuste kohaldamise kohta.
   Artikkel 2
   Pädevate asutuste edastatav teave
   1.   Pädevad asutused edastavad Euroopa Pangandusjärelevalvele iga käesoleva määruse artiklis 4 käsitletud aruandlusperioodi puhul allpool nimetatud teabe lihtsustatud kohustuste kohaldamise kohta seoses finantsseisundi taastamise kavade sisu ja üksikasjadega, esimeste finantsseisundi taastamise kavade koostamise tähtpäevaga ja nende ajakohastamise sagedusega:

               a)

               liikmesriigis asutatud krediidiasutuste arv ja investeerimisühingute arv;

               b)

               nende krediidiasutuste arv ja koguvara ning nende investeerimisühingute arv ja koguvara, kelle suhtes on direktiivi 2014/59/EL artikli 4 lõike 1 alusel kohaldatud finantsseisundi taastamise kavandamise eesmärgil lihtsustatud kohustusi, võrreldes kõigi samas liikmesriigis asutatud krediidiasutuste ja vastavalt investeerimisühingute arvu ja koguvaraga;

               c)

               direktiivi 2014/59/EL artikli 4 lõike 8 alusel loobumisõiguse saanud krediidiasutuste ja investeerimisühingute arv ja koguvara võrreldes kõigi samas liikmesriigis asutatud krediidiasutuste ja investeerimisühingute arvu ja koguvaraga;

               d)

               iga krediidiasutuse ja investeerimisühingu või nende kategooria kohta, mille suhtes on direktiivi 2014/59/EL artikli 4 lõike 1 alusel kohaldatud ja kohaldatakse edaspidi lihtsustatud kohustusi, iga aruandlusperioodi lõpuks:

                           i)

                           krediidiasutuse või investeerimisühingu või kategooriasse kuuluvate krediidiasutuste või investeerimisühingute juriidilise isiku tunnusnumber või selle puudumise korral nimi;

                           ii)

                           kui aruanne on seotud krediidiasutuste või investeerimisühingute kategooriaga, siis niisuguse kategooria loomise aluse kirjeldus kooskõlas käesoleva määruse artikli 1 lõikega 4;

                           iii)

                           kvantitatiivne teave direktiivi 2014/59/EL artikli 4 lõikes 1 nimetatud suurust, teiste krediidiasutuste või investeerimisühingutega seotust ning tegevuse ulatust ja keerukust käsitlevate kriteeriumide kohaldamise kohta;

                           iv)

                           võimaluse korral kokkuvõte käesoleva määruse II lisas esitatud valikulistest näitajatest, mida on kohaldatud direktiivi 2014/59/EL artikli 4 lõikes 1 nimetatud iga kriteeriumi puhul;

                           v)

                           lihtsustatud kohustuste kirjeldus võrreldes täielike kohustustega;

               e)

               direktiivi 2014/59/EL artikli 4 lõike 8 alusel loobumisõiguse saanud krediidiasutuste või investeerimisühingute või nende kategooria puhul kirjeldus loobumisõiguse andmise aluse kohta, arvestades direktiivi 2014/59/EL artikli 4 lõike 8 punktides a ja b kindlaks määratud kriteeriume.

         2.   Lõike 1 alusel nõutava teabe edastamiseks täidavad pädevad asutused kõik käesoleva määruse I lisas esitatud aruandevormid. Kui pädev asutus on kohaldanud direktiivi 2014/59/EL artikli 4 lõikes 1 nimetatud kriteeriumidest mõne suhtes sellist osakaalu, et see kriteerium on olnud väga otsustava tähtsusega krediidiasutuse, investeerimisühingu või nende kategooria suhtes lihtsustatud kohustuste määramisel, märgib pädev asutus nendele kriteeriumidele antud osakaalu oma aruandesse. Kui pädev asutus ei ole direktiivi 2014/59/EL artikli 4 lõikes 1 nimetatud kriteeriumidest ühelegi kindlat osakaalu kohaldanud, märgib ta oma aruandesse nende kriteeriumide suhtelise olulisuse krediidiasutuse, investeerimisühingu või nende kategooria suhtes lihtsustatud kohustuste kohaldamise määramisel.
   Artikkel 3
   Kriisilahendusasutuste edastatav teave
   1.   Kriisilahendusasutused edastavad Euroopa Pangandusjärelevalvele iga käesoleva määruse artiklis 4 kindlaks määratud aruandlusperioodi puhul allpool nimetatud teabe lihtsustatud kohustuste kohaldamise kohta seoses finantsseisundi taastamise kavade sisu ja üksikasjadega, esimeste finantsseisundi taastamise kavade koostamise tähtpäevaga ja nende ajakohastamise sagedusega:

               a)

               nende krediidiasutuste arv ja koguvara ning nende investeerimisühingute arv ja koguvara, kelle suhtes on direktiivi 2014/59/EL artikli 4 lõike 1 alusel kohaldatud kriisilahenduskõlblikkuse hindamise ja kriisilahenduse kavandamise eesmärgil lihtsustatud kohustusi, võrreldes kõigi samas liikmesriigis asutatud krediidiasutuste ja vastavalt investeerimisühingute arvu ja koguvaraga;

               b)

               direktiivi 2014/59/EL artikli 4 lõike 8 alusel loobumisõiguse saanud krediidiasutuste ja investeerimisühingute arv;

               c)

               iga krediidiasutuse ja investeerimisühingu või nende kategooria kohta, mille suhtes on direktiivi 2014/59/EL artikli 4 lõike 1 alusel kohaldatud ja kohaldatakse edaspidi lihtsustatud kohustusi, iga aruandlusperioodi lõpuks:

                           i)

                           krediidiasutuse või investeerimisühingu või kategooriasse kuuluvate krediidiasutuste või investeerimisühingute juriidilise isiku tunnusnumber või selle puudumise korral nimi;

                           ii)

                           kui aruanne on seotud krediidiasutuste või investeerimisühingute kategooriaga, siis niisuguse kategooria loomise aluse kirjeldus kooskõlas käesoleva määruse artikli 1 lõikega 4;

                           iii)

                           kvantitatiivne teave direktiivi 2014/59/EL artikli 4 lõikes 1 nimetatud suurust, teiste krediidiasutuste või investeerimisühingutega seotust ning tegevuse ulatust ja keerukust käsitlevate kriteeriumide kohaldamise kohta;

                           iv)

                           võimaluse korral kokkuvõte käesoleva määruse II lisas esitatud valikulistest näitajatest, mida on kohaldatud iga kriteeriumi puhul;

                           v)

                           lihtsustatud kohustuste kirjeldus võrreldes täielike kohustustega;

               d)

               direktiivi 2014/59/EL artikli 4 lõike 8 alusel loobumisõiguse saanud krediidiasutuste või investeerimisühingute või nende kategooria puhul kirjeldus loobumisõiguse andmise aluse kohta, arvestades direktiivi 2014/59/EL artikli 4 lõike 8 punktides a ja b kindlaks määratud kriteeriume.

         2.   Lõikes 1 nimetatud teabe edastamiseks täidavad kriisilahendusasutused kõik käesoleva määruse I lisas esitatud aruandevormid. Kui kriisilahendusasutus on kohaldanud direktiivi 2014/59/EL artikli 4 lõikes 1 nimetatud kriteeriumidest mõne suhtes sellist osakaalu, et see kriteerium on olnud väga otsustava tähtsusega krediidiasutuse, investeerimisühingu või nende kategooria suhtes lihtsustatud kohustuste määramisel, märgib kriisilahendusasutus nendele kriteeriumidele antud osakaalu oma aruandesse ja kirjeldab seda. Kui kriisilahendusasutus ei ole direktiivi 2014/59/EL artikli 4 lõikes 1 nimetatud kriteeriumidest ühelegi kindlat osakaalu kohaldanud, märgib ta oma aruandesse nende kriteeriumide suhtelise olulisuse krediidiasutuse, investeerimisühingu või nende kategooria suhtes lihtsustatud kohustuste määramisel.
   Artikkel 4
   Aruandlusperioodid ja teabe esitamise tähtpäevad
   1.   Artikli 2 lõikes 1 ja artikli 3 lõikes 1 nimetatud teabega seotud esimene aruandlusperiood algab 1. jaanuaril 2015 ja lõpeb 30. aprillil 2016. Esimese aruandlusperioodiga seotud teave esitatakse Euroopa Pangandusjärelevalvele kolmekümnendal päeval pärast käesoleva määruse jõustumist.
   2.   Artikli 2 lõikes 1 ja artikli 3 lõikes 1 osutatud teabega seotud teine aruandlusperiood algab 1. mail 2016 ja lõpeb 30. aprillil 2017. Teise aruandlusperioodiga seotud teave esitatakse Euroopa Pangandusjärelevalvele 1. juuniks 2017.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Määrus on tervikuna siduv ja vahetult kohaldatav kõikides liikmesriikides.
      Brüssel, 16. juuni 2016

            Komisjoni nimel

            president

         Jean-Claude JUNKER

      (1)  ELT L 173, 12.6.2014, lk 190.

      (2)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).

      (3)  Nõukogu 15. oktoobri 2013. aasta määrus (EL) nr 1024/2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga (ELT L 287, 29.10.2013, lk 63).

      (4)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).

      I LISA

         Aruandevormid

      VORM 1

                     Direktiivi 2014/59/EL artikkel 4: kvantitatiivsete andmete aruandevorm

                  [Vormis esitatud märkuste eesmärk on aidata asutustel vormi täita ja need ei moodusta vormi osa.]

                     Liikmesriik

                     Aruannet esitava pädeva asutuse/kriisilahendusasutuse nimi

                     Aruande kuupäev

                     Liikmesriigis asutatud krediidiasutuste arv

                     Liikmesriigis asutatud investeerimisühingute arv

                     Nende krediidiasutuste arv, kelle suhtes on kohaldatud lihtsustatud kohustusi kooskõlas direktiivi 2014/59/EL artikli 4 lõikega 1

                  [Arvud peaks esitama asjaomane asutus eraldi kohustuste kaupa, mis on seotud finantsseisundi taastamise kavandamise, kriisilahenduskõlblikkuse hindamise ja kriisilahenduse kavandamisega.]

                     Nende investeerimisühingute arv, kelle suhtes on kohaldatud lihtsustatud kohustusi kooskõlas direktiivi 2014/59/EL artikli 4 lõikega 1

                  [Arvud peaks esitama asjaomane asutus eraldi kohustuste kaupa, mis on seotud finantsseisundi taastamise kavandamise, kriisilahenduskõlblikkuse hindamise ja kriisilahenduse kavandamisega.]

                     Direktiivi 2014/59/EL artikli 4 lõike 8 alusel loobumisõiguse saanud krediidiasutuste ja investeerimisühingute arv

                     Nende liikmesriigis asutatud krediidiasutuste ja investeerimisühingute juriidilise isiku tunnusnumbrid või nende puudumise korral nimed, kes kuuluvad määruse (EL) nr 1024/2013 artikli 6 lõike 4 kohaselt Euroopa Keskpanga otsese järelevalve alla või moodustavad olulise osa liikmesriigi finantssüsteemist, nagu on kindlaks määratud direktiivi 2014/59/EL artikli 4 lõikes 10, ning kellel ei ole seetõttu õigust loobumisele kooskõlas direktiivi 2014/59/EL artikli 4 lõikega 8

                  [Vormi selle osa täidavad ainult pädevad asutused, sest see on seotud järelevalvelise klassifitseerimisega.]

            VORM 2 (1)

                     Direktiivi 2014/59/EL artikli 4 lõige 1: aruandevorm

                  [Vormis esitatud märkuste eesmärk on aidata asutustel vormi täita ja need ei moodusta vormi osa.]

                     Liikmesriik

                     Aruannet esitava pädeva asutuse/kriisilahendusasutuse nimi

                  [Pädevad asutused ja kriisilahendusasutused peavad koostama aruande nende krediidiasutuste ja investeerimisühingute kohta, kelle suhtes on kohaldatud lihtsustatud kohustusi seoses nõuetega, mis puudutavad vastavalt finantsseisundi taastamise kavasid ning kriisilahenduskõlblikkuse hindamist ja kriisilahenduse kavasid (vt direktiivi 2014/59/EL artikli 4 lõikes 1 esitatud loetelu).

                     Pädevad asutused ja kriisilahendusasutused peavad esitama teabe kõigi krediidiasutuste ja investeerimisühingute kohta, kelle suhtes kohaldatakse lihtsustatud kohustusi. Selle nõude täitmiseks võivad pädevad asutused ja kriisilahendusasutused täita käesoleva vormi iga krediidiasutuse või investeerimisühingu kohta või konkreetsete kategooriate kohta, kuhu kuuluvad ühesuguste tunnustega krediidiasutused või investeerimisühingud, keda seetõttu hinnatakse direktiivi 2014/59/EL artikli 4 lõikes 1 loetletud kriteeriumide alusel ühtemoodi.]

                     Aruandeperiood

                     Krediidiasutuse kategooria nimetus või krediidiasutuse nimi

                  [Kui aruanne esitatakse kategooria kohta, tuleb esitada iga selle kategooria krediidiasutuse juriidilise isiku tunnusnumber; kui see puudub, siis krediidiasutuste nimed.]

                  [Kui aruanne täidetakse krediidiasutuste kindla kategooria kohta, tuleb esitada selle kategooria kirjeldus, sealhulgas sellesse kuuluvate krediidiasutuste peamised tunnused (nt osutades järelevalvealase läbivaatamise ja hindamise protsessi klassifikatsioonile vastavalt Euroopa Pangandusjärelevalve suunistele, mis on koostatud kooskõlas Euroopa Parlamendi ja nõukogu 26. juuni 2013. aasta direktiivi 2013/36/EL (mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338)) artikli 107 lõikega 3, või muudele kohaldatavatele klassifitseerimissüsteemidele. Peale selle tuleb esitada asjaomasesse kategooriasse kuuluvate krediidiasutuste juriidilise isiku tunnusnumbrid või selle puudumisel nimed. Kui krediidiasutuste kategooriaid on rohkem kui üks, tuleb koostada üks aruanne iga kategooria kohta.]

                     Investeerimisühingu kategooria nimetus või investeerimisühingu nimi

                  [Kui aruanne esitatakse kategooria kohta, tuleb esitada iga selle kategooria krediidiasutuse juriidilise isiku tunnusnumber; kui see puudub, siis investeerimisühingute nimed.]

                  [Vt eespool.]

                     Kategooriasse kuuluvate krediidiasutuste ja investeerimisühingute arv

                  [See lahter tuleb täita vaid juhul, kui aruanne on seotud krediidiasutuste või investeerimisühingute kategooriaga.]

                     Alus, mille põhjal määrata kindlaks, et [krediidiasutuse või investeerimisühingu/kategooriasse kuuluvate krediidiasutuste või investeerimisühingute] maksejõuetus ning sellele järgnev lõpetamine ja likvideerimine tavalises maksejõuetusmenetluses ei avaldaks tõenäoliselt märkimisväärselt ebasoodsat mõju finantsturgudele, muudele krediidiasutustele ja investeerimisühingutele, rahastamistingimustele või majandusele laiemalt, arvestades direktiivi 2014/59EL artikli 4 lõikes 1 loetletud kriteeriume. Kirjeldus peab sisaldama võimaluse korral kvantitatiivset teavet.

                  [Selles osas tuleb kirjeldada nende krediidiasutuste, investeerimisühingute või nende kategooria tunnuseid, kelle suhtes on kohaldatud lihtsustatud kohustusi, võttes arvesse direktiivi 2014/59/EL artikli 4 lõikes 1 loetletud kriteeriume, kohustuslikke näitajaid, millele on osutatud vormis allpool, ja käesoleva määruse II lisas esitatud valikulisi näitajaid, mille põhjal on krediidiasutust, investeerimisühingut või nende kategooriat hinnatud. Kõik ametiasutused peavad aruandesse märkima igale kriteeriumile antud osakaalu.]

                     Osakaal [Palun kirjeldage võimaluse korral, milline osakaal on hindamise eesmärgil antud igale kriteeriumile.]

                     Kriteerium

                     Näitaja

                     Krediidiasutus(t)e või investeerimisühingu(te) kirjeldus

                  [Palun märkige vajaduse korral kvantitatiivsed andmed. Kui aruanne koostatakse krediidiasutuste või investeerimisühingute kategooria kohta, võib andmed esitada vahemikuna (nt koguvara eurodes alates summast A kuni summani B). Muudes kohtades esitage palun sõnaline kirjeldus.]

                     Maht

                  Koguvara (2)

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Koguvara/liikmesriigi SKP

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Ainult investeerimisühingud

                  Kohustused kokku

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Klientide raha kokku

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Klientide vara kokku

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Tulu teenus- ja vahendustasudest kokku

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                     Vastastikune seotus

                  Pankadevahelised kohustused (3)

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Pankadevahelised varad (4)

                  [Palun esitage kvantitatiivsed andmed. See võib olla väärtuste vahemik, kui mall täidetakse kategooria kohta.]

                  Tagasiostmata võlaväärtpaberid (5)

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Välismaiste tütarettevõtjate ja filiaalide arv

                  [Palun esitage kvantitatiivsed andmed. Ei ole vaja täita, kui vorm täidetakse kategooria kohta.]

                  Krediidiasutustele, investeerimisühingutele ja teistele osutatavad kliirimis-, makse- ja arveldusteenused

                  [Palun kirjeldage kõiki teenuseid, mida osutavad krediidiasutus, investeerimisühing või asjaomasesse kategooriasse kuuluvad krediidiasutused või investeerimisühingud.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Tegevuse ulatus ja keerukus

                  Börsiväliste tuletisinstrumentide väärtus (tinglik (6))

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Jurisdiktsiooniülesed kohustused (7)

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Jurisdiktsiooniülesed nõuded (8)

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Hoiuste kogusumma

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Tagatud hoiused kokku

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Riskiprofiil

                  Järelevalvealase läbivaatamise ja hindamise protsessi üldpunktid

                     Kui vorm täidetakse kategooria kohta, võib esitada ka väärtusvahemiku.]

                  Järelevalvealase läbivaatamise ja hindamise protsessis antud punktid kapitali adekvaatsusele

                     Kui vorm täidetakse kategooria kohta, võib esitada ka väärtusvahemiku.]

                  Järelevalvealase läbivaatamise ja hindamise protsessis antud punktid likviidsuse adekvaatsusele

                     Kui vorm täidetakse kategooria kohta, võib esitada ka väärtusvahemiku.]

                  Järelevalvealase läbivaatamise ja hindamise protsessis antud punktid sisemisele juhtimiskorrale ja kogu krediidiasutust või investeerimisühingut hõlmavatele kontrollidele

                     Kui vorm täidetakse kategooria kohta, võib esitada ka väärtusvahemiku.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Õiguslik seisund

                  Tegevus- ja muud load, eriti seoses nüüdismudelite kasutamisega omavahendite nõuete arvutamiseks krediidi-, turu- ja operatsiooniriski suhtes

                  [Palun kirjeldage reguleeritud tegevust, milleks krediidiasutusel või investeerimisühingul või nende kategoorial on luba, ja märkige, kas kasutatakse nüüdismudeleid (kui kasutatakse, siis kirjeldage kasutatavat mudelit).]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Äritegevuse laad

                  Järelevalvealase läbivaatamise ja hindamise protsessis antud punktid ärimudelile ja -strateegiale

                     Kui vorm täidetakse kategooria kohta, võib esitada ka väärtusvahemiku.]

                  Krediidiasutuse või investeerimisühingu positsioon jurisdiktsioonis, kus ta tegutseb, lähtudes igas jurisdiktsioonis pakutavatest kriitilistest funktsioonidest ja põhiäriliinidest ning krediidiasutuse või investeerimisühingu turuosast

                  [Palun kirjeldage igas jurisdiktsioonis pakutavaid kriitilisi funktsioone ja põhiäriliine. Kui vorm täidetakse kategooria kohta, võib kirjeldada sellesse kuuluvate krediidiasutuste või investeerimisühingute pakutavaid kriitilisi funktsioone ja põhiäriliine üldiselt.]

                  Kõik arvesse võetud näitajad, mis pärinevad II lisas esitatud vabatahtlike näitajate loetelust

                     Aktsionäride struktuur

                  Aktsionäride osalusmäär

                  [Palun märkige vastuses, kui suure osakaalu moodustab viie peamise lihtaktsiate omanikust aktsionäri osalus. Kui vorm täidetakse kategooria kohta, võib kirjeldada sellesse kuuluvate krediidiasutuste või investeerimisühingute aktsionäride osalusmäära üldiselt.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Õiguslik vorm

                  Krediidiasutuse või investeerimisühingu struktuur: kas krediidiasutus või investeerimisühing kuulub kontserni ja kui jah, siis kas kontsernil on keeruline, omavahel tihedalt seotud struktuur?

                  [Kui vorm täidetakse kategooria kohta, võib kirjeldada sellesse kuuluvate krediidiasutuste või investeerimisühingute struktuuri üldiselt.]

                  Krediidiasutuse või investeerimisühingu liik (nt osaühing, aktsiaselts või muu riigi õiguses määratud äriühingu liik)

                  [Kui vorm täidetakse kategooria kohta, võib kirjeldada sellesse kuuluvate krediidiasutuste või investeerimisühingute liiki üldiselt.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Kuulumine krediidiasutuste ja investeerimisühingute kaitseskeemi või muusse vastastikuse solidaarsuse koostöösüsteemi, millele on osutatud määruse (EL) nr 575/2013 artikli 113 lõikes 7

                  Krediidiasutuse või investeerimisühingu funktsioon süsteemis osaleja või keskasutusena või süsteemile kriitiliste funktsioonide pakkujana

                  [Palun kirjeldage krediidiasutuse või investeerimisühingu funktsiooni süsteemis (nt kas osalejana, keskasutusena, teistele osalejatele kriitiliste funktsioonide pakkujana või osalejana, keda võib ohustada skeemi kontsentratsioonirisk).]
                  [Kui vorm täidetakse kategooria kohta, võib kirjeldada sellesse kuuluvaid krediidiasutusi või investeerimisühinguid üldiselt.]

                  Tagatisfondi suhteline maht võrreldes krediidiasutuse või investeerimisfondi koguvahenditega

                  [Palun esitage kvantitatiivsed andmed. Kui vorm täidetakse kategooria kohta, võib esitada ka väärtusvahemiku.]

                  Kõik arvesse võetud näitajad, mis pärinevad II lisas esitatud valikuliste näitajate loetelust

                     Muud märkused

                  [Palun kirjeldage muid tegureid, mida on võetud arvesse eespool esitatu kindlaksmääramisel.]

                     Krediidiasutuse, investeerimisühingu või nende kategooria suhtes kohaldatud lihtsustatud kohustuste kirjeldus

                  [Selles osas pidage teabe andmisel vajaduse korral silmas

                              —

                                 direktiivi 2014/59/EL asjakohaseid artikleid [märkige täpsemalt], mis on kirjas tabeli asjaomases reas;

                              —

                                 direktiivi 2014/59/EL lisa A jagu ja komisjoni lisamäärust finantsseisundi taastamise kavade sisu kohta;

                              —

                                 direktiivi 2014/59/EL lisa B jagu ja komisjoni lisamäärust kriisilahenduse kava nõuete kohta;

                              —

                                 direktiivi 2014/59/EL lisa C jagu,

                              —

                                 täielike kohustuste ja kohaldatavate lihtsustatud kohustuste erinevuse kirjeldust.]

                     Kirjeldage lihtsustatud kohustusi seoses finantsseisundi taastamise kava sisu ja üksikasjadega

                  [Palun kirjeldage täielike kohustuste ja kohaldatavate lihtsustatud kohustuste erinevust (st milliseid kohustusi krediidiasutus või investeerimisühing ei täida/ei pea täitma), näiteks mis elemendid ei ole krediidiasutuse, investeerimisühingu või nende kategooria puhul kohaldatavate lihtsustatud kohustuste järgi nõutavad, võttes arvesse direktiivi 2014/59/EL lisa A jaos esitatud loetelu ja komisjoni lisamäärust finantsseisundi taastamise kavade sisu kohta.]

                     Kirjeldage lihtsustatud kohustusi seoses kriisilahenduse kava sisu ja üksikasjadega

                     Millal koostati/koostatakse esimene finantsseisundi taastamise kava/kriisilahenduse kava ja kui sageli seda ajakohastatakse?

                     Kirjeldage lihtsustatud kohustusi seoses direktiivi 2014/59/EL artikli 5 lõike 5, artikli 11 lõike 1 ja artikli 12 lõike 2 ning lisa A ja B jao kohaselt nõutava teabe sisu ja üksikasjadega

                     Kirjeldage lihtsustatud kohustusi seoses direktiivi 2014/59/EL artiklites 15 ja 16 ning lisa C jaos sätestatud kriisilahenduskõlblikkuse hindamiseks nõutavate andmete üksikasjalikkuse tasemega

            VORM 3

                     Direktiivi 2014/59/EL artikli 4 lõige 8: aruandevorm

                  [Vormis esitatud märkuste eesmärk on aidata asutustel vormi täita ja need ei moodusta vormi osa.]

                     Liikmesriik

                     Aruannet esitava pädeva asutuse/kriisilahendusasutuse nimi

                  [Pädevad asutused ja kriisilahendusasutused peavad koostama aruande nende krediidiasutuste või investeerimisühingute kohta, kellele on antud loobumisõigus seoses direktiivi 2014/59/EL 1. peatüki 2. ja 3. jaos esitatud asjaomaste nõuetega. Teave tuleb esitada kõigi krediidiasutuste ja investeerimisühingute kohta, kellele on antud loobumisõigus.]

                     Aruandeperiood

                     Krediidiasutuse kategooria nimetus või krediidiasutuse nimi

                  [Kui aruanne esitatakse kategooria kohta, tuleb esitada iga selle kategooria krediidiasutuse juriidilise isiku tunnusnumber; kui see puudub, siis krediidiasutuste nimed.]

                  [Kui aruanne koostatakse konkreetse krediidiasutuste kategooria kohta, siis palun esitage selle kategooria kirjeldus, sh selle kategooria krediidiasutuste põhitunnused (nt osutades järelevalvealase läbivaatamise ja hindamise protsessi klassifikatsioonile või muule kohaldatavale klassifikatsioonisüsteemile). Palun esitage kategooriasse kuuluvate krediidiasutuste juriidilise isiku tunnusnumbrid või nende puudumisel nimed. Kui krediidiasutuste kategooriaid on rohkem kui üks, koostage palun üks aruanne iga kategooria kohta.]

                     Alus loobumisõiguse andmiseks vastavalt direktiivi 2014/59/EL artikli 4 lõikes 8 sätestatud asjakohastele kriteeriumitele

                     Keskasutusega seotud krediidiasutused ja investeerimisühingud, kes on kooskõlas määruse (EL) nr 575/2013 artikliga 10 siseriiklikus õiguses sätestatud usaldatavusnõuete täitmisest täielikult või osaliselt vabastatud

                  [Selles osas kirjeldage palun [krediidiasutuse või investeerimisühingu/nende kategooria] tunnuseid.]

                     Krediidiasutused või investeerimisühingud, kes kuuluvad krediidiasutuste ja investeerimisühingute kaitseskeemi

         (1)  Kui selles vormis ette nähtud määratluste kohased näitaja väärtused ei ole kättsaadavad põhjusel, et kohaldamisalasse kuuluvad asjaomased üksused ei esita aruandeid rahvusvahelise finantsaruandluse standardite (IFRS) kohaselt ja neile ei kehti finantsteabe vormide (FINREP) nõuded, peaksid pädevad asutused ja kriisilahendusasutused kasutama sobivaid asendusvõimalusi. Sellisel juhul peaksid need asutused tagama, et neid asendusvõimalusi on piisavalt selgitatud ja et need on võimalikult suures ulatuses kooskõlas käesolevas vormis antud määratlustega.

         (2)  Selle vormi jaoks arvutatakse koguvara üldistel alustel kooskõlas FINREPiga (IFRSi või üldtunnustatud raamatupidamispõhimõtete (GAAP) kohaselt) – F 01.01, rida 380, veerg 010.

         (3)  Selle vormi jaoks arvutatakse pankadevahelised kohustused üldistel alustel kooskõlas FINREPiga (IFRSi või GAAPi kohaselt) → F 20.06, read 020 + 030 + 050 + 060 + 100 + 110, veerg 010, kõik riigid (z-telg).

         (4)  Selle vormi jaoks arvutatakse pankadevahelised varad üldistel alustel kooskõlas FINREPiga (IFRSi või GAAPi kohaselt) → F 20.04, read 020 + 030 + 050 + 060 + 110 + 120 + 170 + 180, veerg 010, kõik riigid (z-telg).

         (5)  Selle vormi jaoks arvutatakse tagasiostmata võlaväärtpaberid üldistel alustel kooskõlas FINREPiga (IFRSi või GAAPi kohaselt) → F 01.02, read 050 + 090 + 130, veerg 010.

         (6)  Selle vormi jaoks arvutatakse börsiväliste tuletisinstrumentide väärtus (tinglik) üldistel alustel kooskõlas FINREPiga IFRSi kohaselt → F 10.00, read 300 + 310 + 320, veerg 030 + F 11.00, read 510 + 520 + 530, veerg 030, või GAAPi kohaselt → F 10.00, read 300 + 310 + 320, veerg 050 + F 11.00, read 510 + 520 + 530, veerg 030.

         (7)  Selle vormi jaoks arvutatakse pankadevahelised kohustused üldistel alustel kooskõlas FINREPiga (IFRSi või GAAPi kohaselt) → F 20.06, read 010 + 040 + 070, veerg 010, kõik riigid peale päritoluriigi (z-telg). Märkus. Väärtuse arvutamisel ei arvestata i) asutusesiseseid kohustusi ja ii) välismaiste filiaalide ja tütarettevõtjate kohustusi sama päritoluriigi vastaspoole suhtes.

         (8)  Selle vormi jaoks arvutatakse pankadevahelised kohustused üldistel alustel kooskõlas FINREPiga (IFRSi või GAAPi kohaselt) → F 20.04, read 010 + 040 + 080 + 140, veerg 010, kõik riigid peale päritoluriigi (z-telg). Märkus. Väärtuse arvutamisel ei arvestata i) asutusesiseseid varasid ja ii) välismaiste filiaalide ja tütarettevõtjate varasid sama päritoluriigi vastaspoole suhtes.

      II LISA

         Valikuliste näitajate loetelu

         Valikulised näitajad
          (1)

      Koguvara (2)

      Makseviivituses olev riskipositsioon kokku
      Koguvara/liikmesriigi SKP
      Makseviivituses olev riskipositsioon kokku/liikmesriigi SKP
      Riskiga kaalutud vara kokku
      Kohustused kokku
      Klientide raha kokku
      Klientide vara kokku
      Tulu teenus- ja vahendustasudest kokku
      Turukapitalisatsioon
      Hoiul olevate varade väärtus
      Börsiväliste tuletisinstrumentide väärtus (tinglik (3))
      Pankadevahelised varad
      Pankadevahelised kohustused
      Finantssektorisisesed kohustused
      Finantssektorisisesed varad
      Jurisdiktsiooniülesed kohustused
      Jurisdiktsiooniülesed nõuded
      Tagasiostmata võlaväärtpaberid
      Riigisiseste maksetehingute väärtus
      Hoiuste kogusumma
      Tagatud hoiused kokku
      Erasektori hoiused liidu hoiustajatelt
      Erasektori laenude, sealhulgas sihtotstarbeliste vahendite ja sündikaatlaenude väärtus
      Erasektori laenude arv
      Äriklientide hoiukontode arv
      Jaeklientide hoiukontode arv
      Jaeklientide arv
      Omamaiste tütarettevõtjate ja filiaalide arv
      Välismaiste tütarettevõtjate ja filiaalide arv (teistes liikmesriikides ja kolmandates riikides asutatud tütarettevõtjate ja filiaalide kaupa)
      Finantsturu infrastruktuuri liikmesus
      Kriitilised funktsioonid, mida krediidiasutus või investeerimisühing tagab teistele kontserni ettevõtjatele või mida kontserni ettevõtjad tagavad krediidiasutusele või investeerimisühingule
      Kriitilised funktsioonid ja põhiäriliinid igas asjaomases jurisdiktsioonis, sealhulgas teenuste osutamine teistele krediidiasutustele või investeerimisühingutele
      Kliirimis-, makse- ja arveldusteenuste osutamine turuosalistele või teistele ja teiste teenuseosutajate arv turul
      Makseteenuste osutamine turuosalistele või teistele ja teiste teenuseosutajate arv turul
      Krediidiasutuse või investeerimisühingu tegevuse geograafiline jaotus (sealhulgas nende jurisdiktsioonide arv, kus krediidiasutus või investeerimisühing ja tütarettevõtjad tegutsevad, ja tegevuse maht)
      Krediidiasutuse või investeerimisühingu turuosa äriliini kohta ühes jurisdiktsioonis (nt hoiuste kaasamine, jaehüpoteeklaenud, tagamata lfaenud, krediitkaardid, laenud VKEdele, ärilaenud, kaubanduse rahastamine, maksetegevus ja muude kriitiliste teenuste osutamine)
      Tegevus- ja muude lubade liik (nt investeerimisühing või krediidiasutus, nüüdismudelite kasutamine omavahendite nõuete arvutamiseks krediidi-, turu- ja operatsiooniriski suhtes)
      Erasektori laenud kodumaistele laenusaajatele
      Erasektori laenud konkreetse piirkonna laenusaajatele
      Hüpoteeklaenud laenusaajatele liidus
      Hüpoteeklaenud kodumaistele laenusaajatele
      Jaelaenud liidus asutatud laenusaajatele
      Jaelaenud kodumaistele laenusaajatele
      Järelevalvealase läbivaatamise ja hindamise protsessi üldpunktid
      Järelevalvealase läbivaatamise ja hindamise protsessis antud punktid kapitali adekvaatsusele, likviidsuse adekvaatsusele, sisemisele juhtimiskorrale ja kogu krediidiasutust või investeerimisühingut hõlmavate kontrollide hindamistele
      Tegevus- ja muud load, eriti nüüdismudelite kasutamisel omavahendite nõuete arvutamiseks krediidi-, turu- ja operatsiooniriski suhtes
      Krediidiasutuse või investeerimisühingu üldine ärimudel, elujõulisus ja strateegia jätkusuutlikkus, arvestades tulemusi, mis on saadud järelevalvealase läbivaatamise ja hindamise protsessis tehtud ärimudeli analüüsi põhjal vastavalt Euroopa Pangandusjärelevalve suunistele järelevalvealase läbivaatamise ja hindamise protsessi ühise menetluse ja metoodika kohta. Selleks võivad ametiasutused kasutada punkte, mis anti ärimudelile ja -strateegiale järelevalvealase läbivaatamise ja hindamise protsessis
      Krediidiasutuse või investeerimisühingu positsioon jurisdiktsioonis, kus ta tegutseb, lähtudes igas jurisdiktsioonis pakutavatest kriitilistest funktsioonidest ja põhiäriliinidest ning krediidiasutuse või investeerimisühingu turuosast (kontsentratsioon)
      Kas aktsionärid on koondunud või paiknevad hajusalt, võttes arvesse eelkõige kvalifitseeritud aktsionäride arvu ja seda, mil määral võib aktsionäride struktuur mõjutada teatava finantsseisundi taastamise meetmete rakendamise võimalikkust krediidiasutuse või investeerimisühingu puhul ja kriisilahenduse vahendite kättesaadavust kriisilahendusasutuste jaoks?
      Krediidiasutuse või investeerimisühingu struktuur, et hinnata, kas krediidiasutus või investeerimisühing on osa kontsernist ja kui on, siis kas kontserni struktuur on keeruline või lihtne, võttes arvesse rahanduslikku ja tegevuslikku sõltuvust üksteisest
      Krediidiasutuse või investeerimisühingu liik (nt osaühing, aktsiaselts või muu riigi õiguses määratud äriühingu liik)
      Tagatisfondi maht võrreldes krediidiasutuse või investeerimisühingu koguvahenditega (üksnes krediidiasutuste ja investeerimisühingute kaitseskeemi või muude vastastikuse solidaarsuse süsteemide puhul)
      Vastastikuse solidaarsuse süsteemi liik ning selle riskijuhtimispoliitika ja -kord
      Muude krediidiasutuste ja investeerimisühingute kaitseskeemi osalejatega seotuse määr

         (1)  Kui selles lisas ette nähtud määratluste kohased näitaja väärtused ei ole kättesaadavad põhjusel, et kohaldamisalasse kuuluvad asjaomased üksused ei esita aruandeid IFRSi kohaselt ja neile ei kehti FINREPi nõuded, peaksid pädevad asutused ja kriisilahendusasutused kasutama sobivaid asendusvõimalusi (nt riikliku GAAPi põhjal). Sellisel juhul peaksid need asutused tagama, et neid asendusvõimalusi on piisavalt selgitatud ning et need on võimalikult suures ulatuses kooskõlas käesolevas vormis antud määratlustega.

         (2)  Koguvara arvutatakse üldistel alustel kooskõlas FINREPiga (IFRSi või GAAPi kohaselt) – F 01.01, rida 380, veerg 010.

         (3)  Börsiväliste tuletisinstrumentide väärtus (tinglik) arvutatakse üldistel alustel kooskõlas FINREPiga (IFRSi kohaselt) → F 10.00, read 300 + 310 + 320, veerg 030 + F 11.00, read 510 + 520 + 530, veerg 030 või FINREPiga (GAAPi kohaselt) → F 10.00, read 300 + 310 + 320, veerg 050 + F 11.00, read 510 + 520 + 530, veerg 030.


title: Komisjoni rakendusmäärus (EL) nr 351/2011, 11. aprill 2011 , millega muudetakse määrust (EL) nr 297/2011, millega kehtestatakse eritingimused Jaapanist pärit või Jaapanist lähetatud sööda ja toidu impordi suhtes pärast Fukushima tuumaelektrijaamas toimunud avariid  EMPs kohaldatav tekst

text:
               12.4.2011

               ET

               Euroopa Liidu Teataja

               L 97/20

         KOMISJONI RAKENDUSMÄÄRUS (EL) nr 351/2011,
   11. aprill 2011,
   millega muudetakse määrust (EL) nr 297/2011, millega kehtestatakse eritingimused Jaapanist pärit või Jaapanist lähetatud sööda ja toidu impordi suhtes pärast Fukushima tuumaelektrijaamas toimunud avariid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002 (millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused) (1) eriti selle artikli 53 lõike 1 punkti b alapunkti ii,
   ning arvestades järgmist:

               (1)

               Määruse (EÜ) nr 178/2002 artikliga 53 on ette nähtud võimalus võtta asjakohaseid liidu kiireloomulisi meetmeid kolmandast riigist imporditud toidu või sööda suhtes, et kaitsta inimeste või loomade tervist või keskkonda, kui riski ei saa rahuldavalt juhtida liikmesriikide võetavate meetmete abil.

               (2)

               Pärast Fukushima tuumaelektrijaamas 11. märtsil 2011 toimunud avariid on komisjonile teatatud, et teatava Jaapanist pärit toidu, nagu piim ja spinat, radionukliidide tase ületab Jaapanis kohaldatavaid häiretasemeid. Selline saaste võib olla ohtlik liidus asuvate inimeste ja loomade tervisele, seepärast võeti 25. märtsil 2011 vastu komisjoni rakendusmäärus (EÜ) nr 297/2011, millega kehtestatakse eritingimused Jaapanist pärit või Jaapanist lähetatud sööda ja toidu impordi suhtes pärast Fukushima tuumaelektrijaamas toimunud avariid (2).

               (3)

               Määrusega (EÜ) nr 297/2011 on ette nähtud Jaapani pädevate asutuste teostatava ekspordieelse kontrolli nõue. Jaapani pädevad asutused on kindlaks määranud toidu joodi-, tseesiumi- ja plutooniumisisalduse häiretasemed. Komisjoni teavitati 17. märtsil 2011 neist Jaapanis kohaldatavatest häiretasemetest, kuid lisati, et need häiretasemed on praegu vastu võetud ajutiste väärtustena. Samuti on Jaapani ametiasutused komisjonile teatanud, et tooteid, mida ei lubata Jaapanis turule viia, ei lubata ka eksportida. Nüüd on saanud selgeks, et neid häiretasemeid tuleb Jaapanis kohaldada pikema aja vältel. Ühtsuse tagamiseks Jaapani ametivõimude ekspordieelse kontrolli ja Jaapanist pärit või Jaapanist lähetatud sööda ja toidu radionukliidide taseme kontrolli vahel ELi sisenemisel, on seega asjakohane kohaldada ELis ajutiselt Jaapanist pärit sööda ja toidu suhtes samasid radionukliidide piirmäärasid kui Jaapanis kohaldatavad häiretasemed, tingimusel et need on madalamad kui ELi piirmäärad.

               (4)

               Käesolev määrus ei piira nõukogu määruses (Euratom) nr 3954/87 ja komisjoni määrustes (Euratom) nr 944/89 ja (Euratom) nr 770/90 teaduslikult kehtestatud piirmäärade kohaldamist ELi territooriumi mõjutava tuuma- või muu kiirgusavarii korral tulevikus. Käesolev määrus on kohaldatav strontsiumi isotoopide suhtes, mille piirmäärad on kehtestatud määruses (Euratom) nr 3954/87, kuna Jaapanis ei ole nende määra kindlaks määratud.

               (5)

               Kuna praegusel hetkel on tõendeid, et teatavatest Jaapani piirkondadest pärit sööt ja toit on saastatud radionukliidide jood-131, tseesium-134 ja tseesium-137-ga ning puuduvad tõendid Jaapanist pärit või Jaapanist lähetatud sööda ja toidu saastatuse kohta muude radionukliididega, on asjakohane piirata kohustuslik kontroll jood-131, tseesium-134 ja tseesium-137-ga. Liikmesriigid võivad teha vabatahtlikkuse alusel lisaanalüüse muude radionukliidide kindlakstegemiseks eesmärgiga koguda teavet muude radionukliidide võimaliku leidumise kohta. Seega on asjakohane radionukliidide strontsiumi, plutooniumi ja transplutooniumi alfa-osakeste suhtes EL õigusaktides kehtestatud piirmäärad või Jaapanis kohaldatavad häiretasemed nimetada käesoleva määruse II lisas.

               (6)

               Seega on asjakohane määrust (EÜ) nr 297/2011 vastavalt muuta.

               (7)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 297/2011 muudetakse järgmiselt.

               (1)

               Artiklit 2 muudetakse järgmiselt.

                           a)

                           Lõike 3 kolmas taane asendatakse järgmise tekstiga:

                                       „—

                                       juhul kui toode on pärit või lähetatud Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo ja Chiba prefektuurist, ei ületa sellise toote radionukliidide (jood-131, tseesium-134 ja tseesium-137) sisaldus käesoleva määruse II lisas sätestatud piirmäära. See säte kehtib ka asjaomaste prefektuuride rannikuvetest pärit toodete suhtes, sõltumata sellest, kus tooted maale tuuakse.”

                           b)

                           Lõige 4 asendatakse järgmise tekstiga:
                           „4.   Lõikes 3 osutatud näidisdeklaratsioon on esitatud I lisas. Deklaratsioonile kirjutab alla Jaapani pädeva asutuse volitatud esindaja ja sellega peab lõike 3 kolmandas taandes osutatud toodete puhul kaasas olema analüüsiaruanne.”

               (2)

               Artikkel 7 asendatakse järgmise tekstiga:
               „Artikkel 7
               Nõuetele mittevastavad tooted
               Jaapanist pärit või Jaapanist lähetatud sööta ja toitu, mis ei ole vastavuses II lisas osutatud piirmääradega, ei turustata. Selline nõuetele mittevastav sööt ja toit kõrvaldatakse ohutult või saadetakse tagasi päritoluriiki.”

               (3)

               Lisa asendatakse käesoleva määruse I lisaga.

               (4)

               Lisatakse II lisa, mille tekst on esitatud käesoleva määruse II lisas.

         Artikkel 2
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. aprill 2011

            Komisjoni nimel

            president

         José Manuel BARROSO

      (1)  EÜT L 31, 1.2.2002, lk. 1.

      (2)  ELT L 80, 26.3.2011, lk. 5.

      I LISA

      II LISA

         Lubatud piirmäärad toidus
          (1)
         (Bq/kg)

                  Imiku- ja väikelapsetoit

                  Piim ja piimatooted

                  Muud toiduained, v.a vedeltoiduained

                  Vedeltoiduained

                  Strontsiumi isotoobid (eriti Sr-90)

                  75

                  125

                  750

                  125

                  Joodi isotoobid (eriti I-131)

                  100 (2)

                  300 (3)

                  2 000

                  300 (3)

                  Plutooniumi ja transplutooniumi alfa-osakesi kiirgavad isotoobid, eriti Pu-239 ja Am-241

                  1

                  1 (3)

                  10 (3)

                  1 (3)

                  Kõik teised pikema kui 10päevase poolestusajaga nukliidid, eriti Cs-134, Cs-137, v.a C-14 ja H-3

                  200 (3)

                  200 (3)

                  500 (3)

                  200 (3)

         Lubatud piirmäärad söödas
          (4)
         (Bq/kg)

                  Sööt

                  Cs-134 ja Cs-137

                  500 (5)

                  Joodi isotoobid (eriti I-131)

                  2 000 (6)

         (1)  Kontsentraatide või kuivtoodete suhtes kohaldatav määr arvutatakse valmistoidu põhjal.

         (2)  Et tagada ühtsus Jaapanis praegu kohaldatavate häiretasemetega, kasutatakse ajutiselt neid määrasid nõukogu määruses (Euratom) 3954/87 sätestatud määrade asemel.

         (3)  Et tagada ühtsus Jaapanis praegu kohaldatavate häiretasemetega, kasutatakse ajutiselt neid määrasid komisjoni määruses (Euratom) 770/90 sätestatud määrade asemel.

         (4)  Piirmäär on sööda puhul, mille niiskusesisaldus on 12 %.

         (5)  Et tagada ühtsus Jaapanis praegu kohaldatavate häiretasemetega, kasutatakse ajutiselt neid määrasid komisjoni määruses (Euratom) 770/90 sätestatud määrade asemel.

         (6)  See määr on kehtestatud ajutiselt ning on sama mis toiduainete puhul, kuni valmib hinnang joodi loomasöödast toiduainetesse ülekandumise tegurite kohta.


title: Komisjoni rakendusmäärus (EL) 2016/1140, 8. juuli 2016, teatavate kaupade klassifitseerimise kohta kombineeritud nomenklatuuris

text:
               14.7.2016

               ET

               Euroopa Liidu Teataja

               L 189/1

         KOMISJONI RAKENDUSMÄÄRUS (EL) 2016/1140,
   8. juuli 2016,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
   ning arvestades järgmist:

               (1)

               Määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

               (2)

               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

               (3)

               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

               (4)

               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

               (5)

               Tolliseadustiku komitee ei ole oma eesistuja poolt kindlaks määratud ajavahemiku jooksul arvamust avaldanud,

         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. juuli 2016

            Komisjoni nimel

            presidendi eest

            maksunduse ja tolliliidu peadirektoraadi

         Stephen QUEST

      (1)  ELT L 269, 10.10.2013, lk 1.

      (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

      LISA

                  Kauba kirjeldus

                  Klassifikatsioon (CN-kood)

                  Põhjendus

                  (1)

                  (2)

                  (3)

                              1.

                              Toode isesoojeneva plaastri kujul valu vaigistamiseks.
                              Plaaster on kleepmaterjalist ja ette nähtud nahale (kaelale, randmele või õlale) kinnitamiseks.
                              Toode on valmistatud pehmest sünteetilisest materjalist, mis sobitub keha kujule vastavaks ja sisaldab mitut ketast, mis kokkupuutel õhuga eraldavad soojust.
                              Kettad sisaldavad rauapulbrit, puusütt, soola ja vett. Plaastrit sisaldavate üksikpakendite avamisel toimub õhuga kokkupuutel eksotermiline reaktsioon.

                  3824 90 96

                  Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegli 3 punktiga b ja üldreegliga 6 ning CN-koodide 3824 , 3824 90  ja 3824 90 96  sõnastusega.
                  Tootes sisalduvaid kettaid kasutatakse eksotermilisel reaktsioonil põhineva soojusallikana. See annab tootele rubriigi 3824  valmistise põhiomadused.
                  Seepärast ei või toodet käsitada rubriiki 3005  kuuluva sidumismaterjali jms tootena.
                  Järelikult tuleb toode klassifitseerida CN-koodi 3824 90 96  alla.

                              2.

                              Toode isesoojeneva vöö kujul valu vaigistamiseks.
                              Vöö on valmistatud mittekleepuvast materjalist ja kinnitatakse isekleepuva riba abil.
                              Toode on valmistatud pehmest sünteetilisest materjalist, mis sobitub keha kujule vastavaks ja sisaldab mitut ketast, mis kokkupuutel õhuga eraldavad soojust.
                              Kettad sisaldavad rauapulbrit, puusütt, soola ja vett. Vööd sisaldavate üksikpakendite avamisel toimub õhuga kokkupuutel eksotermiline reaktsioon.

                  3824 90 96

                  Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegli 3 punktiga b ja üldreegliga 6 ning CN-koodide 3824 , 3824 90  ja 3824 90 96  sõnastusega.
                  Tootes sisalduvaid kettaid kasutatakse eksotermilisel reaktsioonil põhineva soojusallikana. See annab tootele rubriigi 3824  valmistise põhiomadused.
                  Järelikult tuleb toode klassifitseerida CN-koodi 3824 90 96  alla.


title: Komisjoni rakendusmäärus (EL) nr 257/2013, 20. märts 2013 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               21.3.2013

               ET

               Euroopa Liidu Teataja

               L 79/27

         KOMISJONI RAKENDUSMÄÄRUS (EL) nr 257/2013,
   20. märts 2013,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga, (2) eriti selle artikli 136 lõiget 1,
   ning arvestades järgmist:

               (1)

               Määruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused.

               (2)

               Iga turustuspäeva kindel impordiväärtus on arvutatud rakendusmääruses (EL) nr 543/2011 artikli 136 lõike 1 kohaselt, võttes arvesse päevaandmete erinevust. Seetõttu peaks käesolev määrus jõustuma selle Euroopa Liidu Teatajas avaldamise kuupäeval,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. märts 2013

            Komisjoni nimel presidendi eest

            põllumajanduse ja maaelu arengu peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (eurot 100 kg kohta)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  JO

                  97,3

                  MA

                  76,6

                  TN

                  101,2

                  TR

                  125,0

                  ZZ

                  100,0

                  0707 00 05

                  JO

                  194,1

                  MA

                  152,2

                  TR

                  162,7

                  ZZ

                  169,7

                  0709 91 00

                  EG

                  76,0

                  ZZ

                  76,0

                  0709 93 10

                  MA

                  44,1

                  TR

                  104,5

                  ZZ

                  74,3

                  0805 10 20

                  EG

                  52,0

                  IL

                  70,1

                  MA

                  66,7

                  TN

                  67,5

                  TR

                  68,5

                  ZZ

                  65,0

                  0805 50 10

                  TR

                  81,1

                  ZZ

                  81,1

                  0808 10 80

                  AR

                  116,3

                  BR

                  92,6

                  CL

                  132,0

                  CN

                  76,6

                  MK

                  32,3

                  US

                  168,3

                  ZA

                  101,5

                  ZZ

                  102,8

                  0808 30 90

                  AR

                  109,0

                  CL

                  119,8

                  CN

                  85,7

                  TR

                  171,6

                  US

                  194,3

                  ZA

                  99,4

                  ZZ

                  130,0

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.